- ఇక బ్యాగేజీ లేని ప్రయాణాలు తక్కువ ఛార్జీకే..
- డీజీసీఏ నోటిఫికేషన్‌ విడుదల
న్యూఢిల్లీ: బ్యాగేజీని తగ్గించుకోవడం ద్వారా తక్కువ ఛార్జీకే దేశీయ విమానయానం పొందే గొప్ప సదావకాశం విమాన ప్రయాణికుల లభించనుంది. పౌర విమానయాన శాఖ డైరెక్టర్‌ జనరల్‌ (డీజీసీఏ) ఇందుకు సంబంధించి ''నో చెక్‌-ఇన్‌ బ్యాగేజ్‌/ హ్యాండ్‌ బ్యాగేజ్‌ ఓన్లీ'' విధానానికి పచ్చజెండా ఊపింది. ఈ కొత్త విధానం వల్ల చేతిలో తీసుకుపోయే స్వల్ప బరువు గల హ్యాండ్‌ బ్యాగేజీ (దాదాపు 7 కిలోల) తప్ప ఇతర ఏ బ్యాగేజీ లేకుండా ప్రయాణించే వారికి విమాన ధరలో గొప్ప రాయితీ లభించనుంది. ఈ ఏడాది జూల్‌లో చౌక ధరల విమానయాన సంస్థ స్పైస్‌జెట్‌ స్వల్ప హ్యాండ్‌ బ్యాగేజీతో పాటు 30 రోజుల ముందుగా టిక్కెట్లు బుక్‌ చేసుకున్న ప్రయాణికులకు 'స్పైస్‌ సేవర్‌' ఛార్జీలో రూ.200 రాయితీని ప్రకటించింది. తక్కువ హ్యాండ్‌ బ్యాగేజీ టిక్కెట్టు తీసుకున్న ప్రయాణికుడు ఆ తరువాత అధిక మొత్తంలో బ్యాగేజీని తీసుకుపోవాల్సి వస్తే పది కిలోలకు రూ.500, 15 కిలోలకు రూ.750 ఎయిర్‌పోర్టు వద్ద చెల్లించాల్సి ఉటుందని సంస్థ తెలిపింది. అయితే దీనిని రూ.400లకు కుదించాలని అప్పట్లో విజ్ఞప్తులు వెల్లువయ్యాయి. ఈ విధానంలో కొంత మార్పులు చేస్తూ దేశీయ విమానయాన ప్రయాణికులకు మేలు చేసేలా డీజీసీఏ కొత్త నోటిఫికేషన్‌ను విడుదల చేసింది. దీంతో ఆయా విమానయాన సంస్థలు కొత్త పథకాలను అందుబాటులో తేవడంపై దృష్టి సారించాయి.
మీ స్నేహితులకు రికమెండ్ చెయ్యండి